Pernille Rosenkrantz-Theil (EL), 2005-06-03:
Som ligestillingen i dag er placeret, ligger det i Det Politisk-Økonomiske udvalg under Folketinget.
Det Politisk-Økonomiske udvalg er kendetegnet ved, at ikke alle ligestillingsordførere sidder der, og det giver visse vanskeligheder, eller i hvert fald betyder det, at vi skal skifte ind og ud af det udvalg, og det synes jeg er besværligt.
I virkeligheden handler det her forslag om at få skabt et arbejdsorgan og et arbejdsredskab for ligestillingsordførerne i Folketinget.
Går man 20 år tilbage, går jeg næsten ud fra, at det var sådan, at ikke alle partier havde ligestillingsordførere.
I dag kan man næsten ikke forestille sig et parti uden en ligestillingsordfører, det er i hvert fald virkelighedens verden på Christiansborg nu.
Så vil jeg i øvrigt give de borgerlige ordførere fuldstændig ret i, at det selvfølgelig betyder, at man lapper ind over andre udvalg.
Sådan er det jo.
Det er også meget svært at diskutere en gymnasiereform uden dermed at diskutere de videregående uddannelser, hvoraf en del ligger under en anden minister, ligesom det er besværligt at diskutere miljø uden at komme ind over en masse andre ministerier.
Jeg vil gerne holde lidt fast i det med miljøet, for netop miljøpolitikken er jo et område, hvor jeg tror, at de fleste i hvert fald tænker sådan, at miljø og miljøpolitik er noget, der skal tænkes ind i alle andre politikområder; vi bliver altså nødt til at vide, hvad der kommer til at ske med miljøet, hvis vi laver den og den lovgivning på nogle andre områder.
Det er lidt det samme med ligestillingsområdet, hvor vi gerne vil have, at det bliver tænkt ind i alle de lovforslag og i alle de beslutninger og i alle de debatter, der bliver foretaget her i Folketinget.
Nu er det bare sådan, at der er et Miljøudvalg, og det gør alt andet lige, mener jeg, at man får et miks af to forskellige goder, nemlig den ene tankegang, der går ud på, at det skal tænkes ind i alt, og at det derfor bør være en naturlig M046S3931.fm Page 4000
Friday, September 16, 2005 10:38 PM
del af Arbejdsmarkedsudvalget, af Uddannelsesudvalget, Forskningsudvalget osv. osv.
Det er det ene gode.
Det andet gode er, at man har en person, som er ansvarlig for at løfte den opgave, det er at tænke ligestilling.
Jeg mener sådan set, at vi helst skal opnå en situation, hvor begge dele fungerer, hvor sagerne, som indebærer ligestillingsproblematikker, fortsat bliver behandlet i Arbejdsmarkedsudvalget, i Socialudvalget, i Uddannelsesudvalget osv., men at man også har et ligestillingsudvalg, som har opbygget den ekspertise, der er ligestillingsordførerne imellem, og dermed kan behandle de her forskellige forslag med meget specifikke ligestillingsbriller på.
Jeg ser det i høj grad som det samspil, det skal være, og det samspil, vi i øvrigt også ser andre udvalg imellem, når der er overlappende sager.
Det er i øvrigt også det samspil, vi har set i Folketingssalen, hvor det ofte har været sådan i forbindelse med ligestillingssager, at der både har været arbejdsmarkedsordførere og ligestillingsordførere til stede, eller både har været socialordførere og ligestillingsordførere til stede.
Så logikken om, at vi forsøger at kombinere, at man tænker det ind i samtlige udvalg, men at man samtidig giver det den tyngde, at det får et selvstændigt udvalg, har virket for miljøpolitikken, og det tror jeg også det vil gøre for ligestillingsarbejdet.
Det synes jeg er en diskussion værd, og det vil selvfølgelig betyde, at det i endnu højere grad lapper ind over en masse områder.
Men ligesom vi i Folketinget har Det Politisk-Økonomiske Udvalg, som i princippet kan blande sig i alt eller rejse debatter om alt, så jeg også gerne, at vi havde et ligestillingsudvalg, som kunne gå ind og kigge på, hvordan lovgivningen ser ud i forhold til diskrimination af folk på baggrund af køn, alder, etnicitet, religion, seksuel orientering osv.
Enhedslisten stiller sig meget positivt over for det her forslag og håber på, at de borgerlige, selv om de afviser det nu, i forbindelse med den større reform vil overveje at levere de mandater, der skal til, for at vi kan gennemføre det.
Jeg skal her til sidst meddele, at også SF støtter forslaget.